Irene Simonsen (V), 2004-02-24:
Den 1. maj 2004 bliver ti nye lande medlemmer af Den Europæiske Union: Cypern, Estland, Letland, Litauen, Malta, Polen, Slovakiet, Slovenien, Tjekkiet og Ungarn.
Den fri bevægelighed for de nye medlemslandes statsborgere har givet anledning til en bekymring for en fremtidig arbejdskraftvandring fra de nye lande; en frygt for, at det danske arbejdsmarked i fremtiden vil blive oversvømmet af billig arbejdskraft.
Selv om en række forskellige beregninger viser, at arbejdskraftvandringen fra de nye lande formodentlig bliver begrænset, skal vi ikke løbe nogen risiko i forhold til at bevare det velfungerende arbejdsmarked og det velfungerende velfærdssystem i Danmark.
Lovforslagene L 153 og L 157 har netop til formål at beskytte det danske arbejdsmarked og den danske velfærd, og derfor støtter Venstre forslagene.
I december 2003 indgik regeringspartierne en aftale med Socialdemokratiet, Socialistisk Folkeparti, Det Radikale Venstre og Kristendemokraterne om adgangen til det danske arbejdsmarked.
Lovforslag nr. L 157 medfører, at der bliver stillet krav om en tidsbegrænset opholds- og arbejdstilladelse til borgerne fra de nye EU-lande.
Det gælder dog ikke for Cypern og Malta, men for de øvrige otte lande.
Opholdstilladelsen betinges af, at der er tale om fuldtidsarbejde på en virksomhed, der er registreret hos Told og Skat.
Samtidig kræves det, at løn- og ansættelsesvilkår svarer til det, der er gældende for virksomhedens ansatte i øvrigt.
Hensigten bag L 157 er at sikre, at arbejdstagerne fra de nye medlemslande ansættes på overenskomstmæssige vilkår.
Det er således hensigten at forhindre, at EU-udvidelsen misbruges til at etablere et gråt arbejdsmarked med dårlige ansættelses- og lønvilkår for borgerne fra de nye medlemslande.
Opholdstilladelsen og arbejdstilladelsen er begrænset til et konkret arbejdsforhold.
Mister man det arbejde, mister man ligeledes sin opholds- og arbejdstilladelse, og man vil således ikke være berettiget til kontanthjælp eller arbejdsløshedsunderstøttelse.
Opholdstilladelsen er således betinget af, at pågældende er beskæftiget og er i stand til at forsørge sig selv.
Formålet med at etablere dette særlige regelsæt er at forebygge enhver risiko for, at EU-udvidelsen giver anledning til problemer og ubalancer på arbejdsmarkedet.
Lovforslag nr. L 153 begrænser mulighederne for utilsigtet brug af danske sociale ydelser.
Med dette lovforslag udmøntes den del af den politiske aftale fra december 2003, som vedrører aktiv socialpolitik og lov om dagpenge ved sygdom og fødsel.
Lovforslaget medfører, at der i lov om socialpolitik vil ske en præcisering af, at man som jobsøgende EU-borger skal kunne forsørge sig selv, og at man alene har ret til hjælp til hjemrejse. Formålet med det er selvfølgelig, at EU-borgerne ikke må komme til at ligge Danmark økonomisk til last. Lovforslaget medfører endvidere, at der etableres en central enhed, der skal rådgive kommunerne ved sygeopfølgning over for EU-borgerne, der tager deres sygedagpenge med til udlandet.
Formålet med lovforslaget er at sikre en mere målrettet opfølgning over for sygemeldte.
De to lovforslag, L 153 og L 157, opstiller et værn mod misbrug af EU-rettens grundlæggende regler for fri bevægelighed, og lovforslagene sikrer ved at lukke de eventuelle huller, der kan benyttes til misbrug
, at EU-udvidelsen bliver til gavn og nytte for alle, og derfor støtter Venstre lovforslaget.